b'\n_START_ARTICLE_\nSophie Hedevig\n_START_PARAGRAPH_\nPrinsesse Sophie Hedevig av Danmark og Norge, f\xc3\xb8dt 28. august 1677 i K\xc3\xb8benhavn, d\xc3\xb8d 13. mars 1735, var en dansk-norsk prinsesse, datter av Christian V og dronning Charlotte Amalie av Hessen-Kassel.\n_START_SECTION_\nBiografi\n_START_PARAGRAPH_\nSom barn ble hun forlovet med sin fetter kurprins Johann Georg av Sachsen. Da bryllupet i 1691 skulle finne sted ble prinsen imidlertid kurfyrste ved farens uventede d\xc3\xb8d, og han erkl\xc3\xa6rte straks at hans hjerte tilh\xc3\xb8rte en annen. \xc3\x85ret etter kom den senere keiser Josef I p\xc3\xa5 tale som ektemann, og forhandlingene varte i flere \xc3\xa5r fra 1694-97. En forutsetning for giftem\xc3\xa5let var at Sophie Hedevig skulle konvertere til katolisismen, hvilket hun nektet til tross for farens oppfordringer. I 1698 var det planer om en forbindelse med den svenske kong Karl XII, men hans interesser l\xc3\xa5 andre steder og han \xc3\xb8nsket heller ikke \xc3\xa5 gifte seg. Prinsessen forble derfor ugift._NEWLINE_Som eneste overlevende datter var Sophie tett knyttet til sin mor, som hun bodde hos til dennes d\xc3\xb8d, og hvis sterke religi\xc3\xb8sitet hun overtok (moren var reformert). Hun hadde et godt forhold til sin bror Frederik IV, helt til han etter dronning Louises d\xc3\xb8d giftet seg til venstre h\xc3\xa5nd og kronet sin mange\xc3\xa5rige elskerinne Anna Sophie Reventlow.\n_START_SECTION_\nVemmetofte\n_START_PARAGRAPH_\nHun dro p\xc3\xa5 dette tidspunkt sammen med sin yngre og svakelige bror prins Carl til Vemmetofte, som sistnevnte hadde mottatt etter morens d\xc3\xb8d. P\xc3\xa5 Vemmetoffte holdt s\xc3\xb8skenparet et anselig hoff p\xc3\xa5 70 personer med overkammerherre Carl Adolf von Plessen som hoffsjef. Denne forble som prinsessen ugift, og kom derfor til \xc3\xa5 bli oppfattet som prinsessens uoffisielle mann._NEWLINE_Ved prins Carls d\xc3\xb8d i 1729 arvet hun Vemmetofte, H\xc3\xb8jstrup og Charlottenborg i tillegg til hans store gjeld. Hennes nev\xc3\xb8, Christian VI ga henne en apanasje ved sin tronbestigelse i 1730 i tillegg til Sorgenfri slott og Frederiksdal, hvilket hjalp litt p\xc3\xa5 \xc3\xb8konomien.\n_START_SECTION_\nKunstnerisk \xc3\xa5re\n_START_PARAGRAPH_\nSophie Hedevig forsto seg p\xc3\xa5 musikk og dyrket b\xc3\xa5de malerier, kunsth\xc3\xa5ndverk og broderier. Hun for\xc3\xa6rte sin far som nytt\xc3\xa5rsgave flere malerier i vannfarve som i dag finnes p\xc3\xa5 Rosenborg slott. Hertil kommer dreiekunst i elfenben, en slepet smaragd og emaljerte smykker. Hun samlet ogs\xc3\xa5 p\xc3\xa5 salmeb\xc3\xb8ker og h\xc3\xa5ndskrifter, som hun senere for\xc3\xa6rte til K\xc3\xb8benhavns Universitetsbibliotek._NEWLINE_Hun ligger som sine foreldre og br\xc3\xb8dre begravet i Roskilde domkirke. En af bastionene p\xc3\xa5 Christianshavns Vold ved K\xc3\xb8benhavn ble navngitt etter henne: Sofie Hedevigs Bastion'